เปิดจองบ้านธนารักษ์
ข้าราชการและผู้มีรายได้น้อยเตรียมตัวขอสินเชื่อจองสิทธิบ้านธนารักษ์ 19 ส.ค.นี้ หลังเปิดซองก่อสร้างมีเอกชนยื่น 5 แปลง
5 ส.ค. 2559

ข้าราชการและผู้มีรายได้น้อยเตรียมตัวขอสินเชื่อจองสิทธิบ้านธนารักษ์ 19 ส.ค.นี้ หลังเปิดซองก่อสร้างมีเอกชนยื่น 5 แปลง
หลังจากที่รัฐบาลมีนโยบายก่อสร้างบ้านธนารักษ์ประชารัฐ เพื่อให้ผู้มี รายได้น้อยและข้าราชการมีที่อยู่อาศัยราคาถูก โดยได้เปิดประมูลพัฒนา ที่ดิน 6 แปลง เมื่อ 2 พ.ค.ที่ผ่านมา ปรากฏว่ามีผู้ยื่นซองประกวดราคา 6 ราย 5 แปลง ยกเว้นแปลง จ.เชียงราย ไม่มีผู้ยื่นประมูล เพราะเป็นพื้นที่ ห่างไกล    นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า  กรมจะเริ่มเจรจากับผู้ยื่นประมูลและลงนามในสัญญาก่อสร้างภายใน 2 สัปดาห์ และในวันที่ 19 ส.ค.นี้ จะเชิญผู้ประกอบการที่ชนะการประมูลทุกแปลงมาออกบูธในงานนิทรรศการประจำปีของกรมธนารักษ์ ที่ศูนย์การประชุมแห่งชาติสิริกิติ์ และให้สถาบันการเงิน 2 แห่งที่ปล่อยสินเชื่อในโครงการนี้
นายจักรกฤศฏิ์ กล่าวว่า ธนาคารอาคาร สงเคราะห์ (ธอส.) และธนาคารออมสิน มารับคำขอสินเชื่อเพื่อจองสิทธิเช่าที่พักอาศัยจากข้าราชการและประชาชนที่สนใจ ซึ่งในส่วนของแปลงในกรุงเทพฯ 2 แห่งนั้น จะเน้นรับ คำขอสินเชื่อจากข้าราชการเท่านั้น ส่วนแปลงอื่นที่อยู่ในต่างจังหวัดก็ให้รับคำขอสินเชื่อในงานด้วย
สำหรับรายชื่อผู้ประกอบการที่ผ่านการพิจารณาคุณสมบัติแปลงหมายเลขทะเบียนที่ กท.5050 (รสพ.เดิม ตรงข้ามวัดไผ่ตัน) เขตพญาไท กทม. เนื้อที่  3-1-79 ไร่ ลำดับที่ 1 บริษัท อารียา พรอพเพอร์ตี้  ลำดับที่ 2 บริษัท ปักกิ่ง เออร์บัน-คอนสตรัคชั่น ยาไถ่ (ไทย) คอนสตรัคชั่น กรุ๊ป ลำดับที่ 3 บริษัท ศุภาลัย
ที่ราชพัสดุแปลงหมายเลขที่ กท.2615 (ที่โรงกษาปณ์เก่า ถนนประดิพัทธ์) เขตพญาไท กทม. เนื้อที่  2-1-48 ไร่ ลำดับที่ 1 บริษัท ปักกิ่ง เออร์บัน-คอนสตรัคชั่น ยาไถ่ (ไทย) คอนสตรัคชั่น กรุ๊ป ลำดับที่ 2 บริษัท อารียา พรอพเพอร์ตี้ ลำดับที่ 3 บริษัท ศุภาลัย
ด้านที่แปลงหมายเลขที่ ชม.35, 1698  อ.เมือง จ.เชียงใหม่ เนื้อที่ 9-3-33 ไร่ ลำดับที่ 1 บริษัท อารียา แมนเนจเม้นต์ ลำดับที่ 2 บริษัท พีซีซี โพสเทนชั่น ลำดับที่ 3 บริษัท ศุภาลัย ที่ราชพัสดุแปลงหมายเลข พบ.260 อ.ชะอำ จ.เพชรบุรี เนื้อที่ 29-3-95 ไร่ และแปลงหมายเลข พบ.261 อ.ชะอำ จ.เพชรบุรี เนื้อที่ 22-1-79 ไร่ มีบริษัท กลอรี่ แมเนจเมนท์ ยื่นเพียงรายเดียว
ทั้งนี้ กรมได้แจ้งให้ผู้ชนะการประกวดราคาลำดับที่ 1 มาเจรจา หากไม่มารับเงื่อนไขในเวลาที่กำหนด ก็จะเจรจากับรายถัดไป